DOI: 10.14457/tu.the.2018.283
title: แผนธุรกิจร้านขนม Durian-Chan Café

description: อุตสาหกรรมท่องเที่ยวของไทยเป็นอุตสาหกรรมที่มีการเติบโตอย่างต่อเนื่อง สามารถสร้างรายได้ให้กับประเทศได้อย่างมหาศาล แต่ด้วยปัญหาทางการเมืองและภัยธรรมชาติในช่วงไม่กี่ปีที่ผ่านมานั้นส่งผลกระทบให้สภาพเศรษฐกิจซบเซาและไม่เติบโตเท่าที่ควร และยังส่งผลต่อการตัดสินใจเดินทางท่องเที่ยวของนักท่องเที่ยวต่างประเทศ ทำให้ประเทศไทยต้องปรับกลยุทธ์การตลาดเพื่อดึงดูดนักท่องเที่ยวชาวไทยเพื่อกระตุ้นให้เกิดการท่องเที่ยวภายในประเทศมากขึ้น สร้างเสริมและผลักดันศักยภาพของแหล่งท่องเที่ยวท้องถิ่นให้เป็นที่รู้จักของนักท่องเที่ยวมากขึ้น ซึ่งส่งผลกระทบทางบวกให้กับธุรกิจอื่นๆ ที่อยู่ในห่วงโซ่อุปทานของอุตสาหกรรมท่องเที่ยว เช่น ธุรกิจร้านอาหาร โดยธุรกิจร้านอาหารประเภทหนึ่งที่ได้รับความนิยมนั้นคือร้านคาเฟ่ ซึ่งยังคงมีแนวโน้มของการเติบโตได้อย่างต่อเนื่อง จากข้อมูลดังกล่าว ทำให้มองเห็นโอกาสในการสร้างธุรกิจในจังหวัดจันทบุรี เพื่อตอบสนองความต้องการของนักท่องเที่ยวในจังหวัด เนื่องจากจังหวัดจันทบุรีเป็นจังหวัดที่ได้รับการสนับสนุนการท่องเที่ยวจากภาครัฐจนเป็นจุดหมายปลายทางในการท่องเที่ยวของนักท่องเที่ยวชาวไทยเพิ่มมากขึ้น โดยเป็นจังหวัดที่มีสถานที่ท่องเที่ยวหลากหลายทั้งทะเลและภูเขา มีวัฒนธรรมที่เป็นเอกลักษณ์ มีความอุดมสมบูรณ์ด้านอาหารการกินทั้งอาหารพื้นบ้านและผลไม้ท้องถิ่น โดยเฉพาะทุเรียน ซึ่งถือเป็นผลไม้ขึ้นชื่อของจังหวัดที่นักท่องเที่ยวถามหาตลอดทั้งปี ร้าน Durian-Chan Café จึงเกิดขึ้นเพื่อตอบสนองความต้องการของนักท่องเที่ยวที่รักการรับประทานทุเรียน ในรูปแบบของอาหารและเครื่องดื่มที่ทำจากทุเรียนซึ่งให้บริการตลอดปี เป็นการลดข้อจำกัดในการรับประทานทุเรียนซึ่งเป็นผลไม้ตามฤดูกาลให้สามารถหารับประทานได้ตลอดปี โดยมีทั้งขนมประเภทเบเกอรี่ ไอศกรีม ขนมหวานไทย อาหารคาว อาหารว่าง เครื่องดื่ม และของฝาก โดยใช้ทุเรียนพันธุ์หมอนทองที่ปลูกในจังหวัดจันทบุรีมาเป็นวัตถุดิบหลักในการผลิตสินค้าทุกชนิดในร้าน ซึ่งยังไม่มีร้านคาเฟ่ใดในจังหวัดที่นำทุเรียนมาเป็นจุดเด่นในการดำเนินธุรกิจ ในการทำธุรกิจของร้าน Durian-Chan Café ได้กำหนดลูกค้าเป้าหมายในกลุ่มนักท่องเที่ยวชาวไทย ซึ่งสามารถแบ่งได้เป็น 2 กลุ่ม คือ กลุ่มที่บริโภคทุเรียนได้ทุกประเภท ซึ่งมีทั้งกลุ่มที่ไม่มีปัญหากับเรื่องกลิ่นของทุเรียนและกลุ่มที่มีข้อจำกัดเรื่องกลิ่นบ้าง แต่ทั้งสองกลุ่มนี้สามารถรับประทานได้ทั้งทุเรียนสดและทุเรียนแปรรูป อีกกลุ่มคือกลุ่มที่บริโภคได้เฉพาะทุเรียนแปรรูปซึ่งมีปัญหากับกลิ่นของทุเรียนมากจนไม่สามารถรับประทานทุเรียนสดได้ โดยมีช่องทางการจำหน่ายผ่านหน้าร้าน Durian-Chan Café และรีสอร์ทขนาดกลางและขนาดเล็กในจังหวัดที่เป็นพันธมิตรทางธุรกิจ 10 แห่ง และมีการสื่อสารไปสู่กลุ่มลูกค้าเป้าหมายผ่านโซเชียลมีเดียเป็นหลักทั้งทางเฟซบุ๊ก (Facebook) พันทิปดอทคอม (Pantip.com) และการรีวิวจากบล็อกเกอร์ รวมถึงการสื่อสารผ่านสื่อของพันธมิตรทางธุรกิจ เช่น การท่องเที่ยวแห่งประเทศไทย (ททท.) สำนักงานจันทบุรี และสมาคมส่งเสริมการท่องเที่ยว จันทบุรี ร้าน Durian-Chan Café ใช้เงินลงทุนเบื้องต้นประมาณ 700,000 บาท เป็นเงินทุนจากส่วนของเจ้าของ ร้อยละ 50 และเงินลงทุนจากการกู้ยืมจากธนาคารพาณิชย์ ร้อยละ 50 ด้วยการดำเนินธุรกิจตามแผนกลยุทธ์การตลาด จะทำให้กิจการเป็นที่รู้จักของกลุ่มเป้าหมายและสามารถสร้างรายได้ให้กับกิจการ ทำให้กิจการสามารถคืนทุนได้ในระยะเวลา 1 ปี 4 เดือน โดยมีมูลค่าปัจจุบันสุทธิจากการลงทุน 5 ปี เป็นเงิน 1,984,796 บาท มีอัตราผลตอบแทนจากการลงทุนร้อยละ 399 ซึ่งมากกว่าต้นทุนทางการเงินของโครงการที่เท่ากับร้อยละ 14.2 ในสถานการณ์ปกติ จึงทำให้ร้าน Durian-Chan Café เป็นธุรกิจที่มีความน่าสนใจและมีผลตอบแทนจากการลงทุนที่คุ้มค่า